Íslendingar í sérstöðu þegar kemur að fornsögum Kennararnir þrír í sívinsælu Íslendingasagnanámskeiðunum okkar komu öll saman á fundi nú á dögunum og gafst okkur tækifæri til að spjalla örlítið við þau um gang mála . Ármann Jakobsson , Ásdís Egilsdóttir og Torfi Túliníus hafa ekki einungis ástríðu fyrir íslenskum fornbókmenntum heldur er mikilvægi áframhaldandi fræðslu þeim ofarlega í huga . Ármann segir það mikilvægt að Háskólinn sinni þessu hlutverki af krafti og gefi almenningi færi á að bæta við sig þekkingu burtséð frá fyrri menntun og störfum . En það er einmitt raunin með þátttakendur á námskeiðum þrímenninganna , þangað safnast saman fjölmargir einstaklingar með mismunandi bakgrunn sem allir eiga það sameiginlegt að vera fróðleiksfúsir og spenntir fyrir að kafa djúpt í veröld fornbókmenntanna sem er þjóðinni svo dýrmætur arfur . Íslendingar eru í sérstöðu þegar kemur að þessum sögum enda ekki allar þjóðir sem geta státað að því að geta lesið aldagamla texta á þeirra upphaflega máli . Stemmningin í tímum minnir einnig á fornar hefðir þegar sögurnar voru lesnar saman við eldstæði í torfbæjum og allir fá að taka þátt í umræðum með sínar hugmyndir og kenningar . En tilgangur námskeiðanna er ekki að endursegja sögurnar á einfaldan máta heldur eru þær settar í samhengi við þá tíma sem þær voru ritaðar á . Þannig er sögusviðið stækkað og upplifun þátttakenda verður mun áhrifameiri en við hefðbundinn lestur . Nú þegar haustmisserinu fer að ljúka eru skráningar opnar á námskeið vormisserisins , þar sem Torfi tekur við af Ásdísi og ætlar með þátttakendur í ferðalag til Grænlands hins forna þegar íslenskir landnemar gerðu sér byggðir þar á hinum ýmsu stöðum . Viðfangsefnin að þessu sinni verða Eiríks saga , Grænlendinga saga og sögur af landafundum . Búast má við að margir bíði spenntir eftir að námskeiðin hefjist í janúar og ekki seinna vænna en að tryggja sér sæti sem fyrst . Þrjár dagsetningar eru í boði og áhugasamir geta valið þann tíma sem hentar HÉR .